**Vysvetlenie súťažných podkladov č. 2 zo dňa 19.2.2021**

**Otázky:**

**Otázka č. 1**

Podľa § 42 ods. 1 v spojení s § 10 zákona č. 343/2015 o verejnom obstarávaní má povinnosť verejný obstarávateľ ( budúci objednávateľ ) poskytnúť záujemcom ( budúcim zhotoviteľom ) také súťažné podklady, ktoré obsahujú jednoznačný, úplný, nestranný, bezchybný a transparentne spracovaný opis predmetu zákazky, aby jednotliví záujemcovia nemali problém s vypracovaním svojich cenových ponúk a súčasne bola zabezpečená vzájomná porovnateľnosť ponúk uchádzačov.

**Sú vypracované** súťažné podklady  vo vzájomnej súvislosti a každá ich jednotlivá časť v bezchybnom stave a vzájomnom súlade tak, že spĺňajú podmienky ust. § 42 ods. 1 v spojení s § 10 zákona č. 343/2015 o verejnom obstarávaní ?

**Otázka č. 2**

**Je** materiál a rozsah stavebných výrobkov, prác a technológii definovaný v dodaných súťažných podkladoch predmetného obstarávania v časti „výkaz – výmer„ **v riadnom vzájomnom súlade** s Projektovou dokumentáciou *ďalej len* „PD“ (výkresová časť, súhrnné správy, technické správy, tabuľky, výpočty, atď.),Stavebným povolením vrátane vyjadrení dotknutých strán konania a skutkovým stavom na mieste budúcej realizácie diela vrátane všetkých potrieb predmetnej stavby (diela), rozsahu, druhu a množstiev materiálov, prác a technológii potrebných na riadne zrealizovanie budúceho diela v rozsahu požadovanom obstarávateľom vo verejnom obstarávaní? Obsahuje doklad „výkaz-výmer“ všetky práce na riadne zhotovenie diela v rozsahu požadovanom obstarávateľom vo verejnom obstarávaní?

**Otázka č.3**

Podľa § 42 ods. 9 zákona č. 343/2015 o verejnom obstarávaní „ *Ak verejný obstarávateľ alebo obstarávateľ vyžaduje konkrétnu značku, musí prijať aj inú značku, ktorej podmienky na udelenie sú rovnocenné podmienkam na udelenie vyžadovanej značky......“* **Môže** budúci zhotoviteľ pri dodržaní § 42 ods. 9 zákona č. 343/2015 o verejnom obstarávaní prípadne **dodať** **inú** ( ako je uvedené v Projektovej dokumentácii ) ekvivalentnú značku (pri zachovaní požadovaných parametrov) materiálu a technológií pri realizovaní predmetnej zákazky?

**Otázka č.4**

Stavebné materiály a technológie navrhnuté - obsiahnuté v predmetných súťažných podkladoch v časti PD **sú** bežne **dostupné** aktuálne na trhoch EÚ?

**Otázka č.5**

Sú súťažné podklady najmä v časti PD vzájomne a samostatne v bezchybnom súlade?

**Otázka č. 6**

Je PD vypracovaná riadne, úplne a správne a teda najmä obsahuje všetky potrebné konštrukčné riešenia, technické detaily, statiku, rezy, pohľady, skladby, všetky rozmery a výmery potrebné a nevyhnutné na riadne vykonanie diela?

**Otázka č.7**

Je PD vyhotovená a následne výrobne rozmerovo okótovaná tak, aby bolo dielo zrealizoveteľné v súlade a v rozsahu podľa dokladu „výkaz – výmer“?

**Otázka č.8**

**Sú** rozmery a výmery uvedené v PD **zosúladené** so všetkými potrebami nevyhnutnými na riadne vykonanie diela?

**Otázka č. 9**

**Sú** rozmery a výmery uvedené v PD **zosúladené** a presné so skutkovým stavom a jestvujúcimi miestnymi podmienkami na stavenisku?

**Otázka č.10**

**Sú** jednotlivé profesie v rámci PD vzájomne navrhnuté, technicky, rozmerovo a polohovo **zosúladené**?

**Otázka č.11**

**Obsahuje** PD **všetko potrebné** na riadne zrealizovanie diela bez nutnosti ďalších naviac prác, dodávok materiálov, tovarov a služieb nad rámec uvedených prác a dodávok materiálov, tovarov a služieb ( čo do ich druhu, množstva a objemu ) v doklade „výkaze – výmer“, ktorý tvorí súčasť súťažných podkladov v časti PD?

**Otázka č.12**

**Sú** v PD **zapracované** a zohľadnené všetky podmienky a vyjadrenia všetkých dotknutých a kompetentných strán uvedených v rámci stavebného konania v zmysle stavebného zákona?

**Otázka č.13**

**Disponuje** obstarávateľ ku dňu vyhlásenia obstarávania všetkými **súhlasmi a vyjadreniami** dotknutých orgánov,  tretích strán a teda nebude už v cene potrebné dodatočne premietnuť ďalšie podmienky realizácie stavby?

**Otázka č.14**

Žiadame o vysvetlenie, či sú množstvá a druh odpadov vyprodukovaných stavbou definované resp. obsiahnuté vo výkaze výmer v dostatočnom druhu a množstve?

**Otázka č.15**

**Ako bude** konkrétne **postupovať** verejný obstarávateľ ( budúci objednávateľ ), keď sa počas realizácie diela vyskytne nevyhnutná potreba vykonať také práce , dodávky materiálov, tovarov a služieb čo do ich druhu, množstva a objemu ( tzv. naviac práce ), ktoré nie sú obsiahnuté vo výkaze – výmere, ktorý bol podkladom súťažnej dokumentácie a následne vytvoril prílohu k zmluve o dielo?

**Otázka č.16**

**Je** miesto na vykonanie diela bez akýchkoľvek právnych a/alebo skutkových vád (napr. podzemné inžinierske siete, nestabilné podložie, spodné vody a pod.), ktoré by neboli zrejmé zo súťažných podkladov a ktorých existencia by spôsobila predĺženie termínu realizácie diela a/alebo zvýšenie nákladov na zhotovenie diela?

**Otázka č.17**

**Bol** na mieste vykonania diela vykonaný geologický a hydrogeologický prieskum a ak áno majú jeho výsledky vplyv na termín realizácie diela a/alebo zvýšenie nákladov na zhotovenie diela?

**Otázka č.18**

Má obstarávateľ zabezpečené financovanie zákazky tak, aby dodržal lehoty splatnosti záväzkov v súlade s ust. 340b zákona č. 513/1991 Zb. Obchodný zákonník v platnom znení a bez ohľadu na lehoty splatnosti určené v obstarávateľom predloženej zmluve o dielo, ktoré by boli v rozpore s predmetným ust. 340b zákona č. 513/1991 Zb. Obchodný zákonník v platnom znení? Ak nie, akým spôsobom zabezpečí obstarávateľ úhradu záväzkov v zákonných lehotách splatnosti v súlade s ust. 340b zákona č. 513/1991 Zb. Obchodný zákonník v platnom znení?

**Otázka č.19**

Má obstarávateľ osobitne zmluvne ošetrenú právnu zodpovednosť projektanta za projektovú dokumentáciu – jej vady, spracovanú a predloženú do verejného obstarávania (t.z. PD, VV, skutkový stav a pod.) a ak áno, akým spôsobom projektant zodpovedá za vady spracovanej projektovej dokumentácie (tzn. či je zodpovednosť nejako obmedzená, aké sú podmienky na jej uplatnenie, ako dlho zodpovednosť trvá a pod.)? Bude obstarávateľ znášať zvýšené náklady vyvolané vadami projektovej dokumentácie? Ak nie, je v prípade nárokov zhotoviteľa na zvýšenie ceny diela v dôsledku vád projektovej dokumentácie, ktoré bude obstarávateľ odmietať zhotoviteľovi uhradiť, pripravený a zaväzuje sa obstarávateľ nároky zo zodpovednosti za vady projektovej dokumentácie postúpiť z obstarávateľa na zhotoviteľa?

**Odpovede:**

**Odpoveď na otázky č. 1, 2, 4 až 14, 16 a 17**

Verejný obstarávateľ vypracoval súťažné podklady v súlade s § 42 ods. 1 ZVO, čo okrem iného znamená, že v podkladoch uviedol všetky okolnosti, ktoré budú dôležité na plnenie zmluvy a ktoré sú dôležité pre vypracovanie ponuky.

Ak je uchádzač názoru, že to tak nie je, má možnosť využiť postup podľa § 48 ZVO a požiadať verejného obstarávateľa o vysvetlenie sporných, či nejasných častí podkladov tak, aby mu verejný obstarávateľ mohol bezodkladne poskytnúť informácie potrebné pre vypracovanie ponuky a na preukázanie splnenia podmienok účasti.

Ak má uchádzač len potrebu zadovažovať si argumenty pre spory, ktoré by mohli pri plnení zmluvy v budúcnosti vzniknúť, ak by sa stal úspešným, potom by zrejme mal zvážiť z dôvodu svojej neistoty podanie svojej ponuky.

**Odpoveď na otázku č. 3**

Ustanovenie § 42 ods. 9 ZVO upravuje situáciu, keď verejný obstarávateľ požaduje tovar, stavebné práce alebo službu, ktorej bola udelená určitá značka, ktorú môže tovar, stavebná práca alebo služba získať po splnení určitých podmienok (napr. enviro značky). Verejný obstarávateľ takú značku nepožaduje.

Vo výkaze výmer sa môže nachádzať konkrétny názov výrobku (napr. YTONG). Ak chce uchádzač v rámci svojej ponuky ponúknuť iný výrobok, s iným názvom, postupuje podľa príslušnej časti súťažných podkladoch, ktorá upravuje predkladanie ekvivalentných výrobkov.

**Odpoveď na otázku č. 15**

Verejný obstarávateľ bude postupovať podľa uzavretej zmluvy, čl. IX ZMENY ZMLUVY

**Odpoveď na otázku č. 18**

Verejný obstarávateľ financuje zákazku zo svojho schváleného rozpočtu.

**Odpoveď na otázku č. 19**

Zmluvný vzťah s projektantom nie je predmetom zákazky a nie je to ani informácia potrebná pre vyhotovenie ponuky.